Орозмамбетова_Майрамбүбү
Орозмамбетова Майрамбүбү Өрмөкчү. 1951-ж. Ат-Башы районундагы Терек-Суу айылында төрөлгөн. Нарын шаарындагы педагогиялык окуу жайын бүтүргөн. Областтык ооруканада, эт комбинатында эмгектенген. Азыр «Кыял» элдик көркөм кол өнөрчүлүк Бирикмесинин өрмөкчүлүк боюнча үйдвн уздануучу чебери. Майрамбүбүгө Кыргыз ССР Жергиликтүү өнөр жай министрлиги «Биринчи сынаптагы чебер-сүрөтчү» деген наам берген. Эл чыгармачылыгынын Бүткүл союздук II фестивалынын лауреаты. 1990-жылдан Кыргызстан Эл чеберлер союзунун мүчөсү. Майрамбүбү атайын пландуу тапшырмалар менен боз үйдүн ички-сырткы жасалгалары үчүн салттуу колдонула турган: кылдырооч, тегирич, кереге таңгыч, кереге чалгыч, жел боо, түндүк боо, саканак таңгыч, уук тизгич, жабык баш боо, үзүк боо, туурдук боо өңдүү таар үлгүлөргө элдик көркөм көчөттөрдү бай түшүрүп берип турат. Анын термечилигинде бул буюмдардагы кооздуктар бирик бири кайталабайт. Үзүк боого «казан кулак көчөтүн», «толук беттүү чагармак көчөтүн», «ит куйрук оюмун», чекелерине «чычкан изин» же «тоок көз көчөтүн» түшүрөт. Ал эми туурдук боого атайын «ит таман көчөтүн», «аламычты» алат да, кереге чалгычка көркөм көчөт салбай туруп эле жердигин кызыл, «араа тиш», «тоок көз көчөтү», «ала мончок» кылып күзүктөп кетет. Майрамбүбү өрмөктө көркөм көчөттөрдөн тышкары өзүнчө түр көчөт-оюм берүүгө да маш. Ал уук тизгичине «чагармак көчөтү», «ит куйрук көчөтү», «аламыч» өңдуүлөрдү такай берет да, бардык боо-чуулардын четтерине ак-карадан «чычкан изин» берип, андан кийин жердиги кандай болсо «кыргагын» ошондой жиптен алат. Тегиричине «кыял көчөтү» менен «казан кулак көчөтүн» аянттуу берип, «кыял оюму» менен «жарым чагармак көчөтүнүн» ортосунан дагы бир көркөм көчөт чыгарат. Буюмдун чачыгына уз «кылыч байлоону» тандайт. Кызыл жердикке караны көчөт катары, ак-караны четтик «суусуна» пайдаланат. Ал көк менен кызылдын мала, кочкул, ачык түстөрүн тегиз колдонот. «Ат жабуу» деген кара термеси негизи эки өңдөн (кызыл-көк) күзүктөлөт. Анда аттын соорусуна келүүчү «тогуз төбөлөө» көчөтү бар. Ал аны төмөнкүчө жүзөгө ашырат. Жуп 65 талдын жарымын кызыл, жарымын көк кылып күзүктөп алат. Абалы «чагармак көчөт» чыгарып, «аламыч» ортолорунда «араа тиштери» түшөт. Ат жабуунун соорусуна «тогуз төбө көчөтүн» атайын берүү үчүн 24 тал жуп кызыл жиптен баалат. Эки чет жагына алты жуп жиптен төрт курдай утуру сыртка бир жип өтүп, төрт жолу кайталанат. «Тогуз төбөнүн» алты жуптан кийин кайра алты жуп көк карама каршы келет. Анын ортосунда үч жип бар. Көк жиптин алтыдан эң четки жагына сегиз жиптен алынат. Ал четти карай кайра кайталанат. Анын ортосундагы экиден төрт жип ичти көздөй кирет. Ошондо көркөм көчөттүн башкы «чагармак көчөтү» пайда болот. Мына ушул терип-чалуулар дал өзүндөй кайра кайталануусу аркылуу аттын эки соорусуна түшө турган «тогуз төбө» аттуу таар кооздугу жаралат. Катышкан көргөзмөлөрү, кароо-сынактары жана алган сыйлыктары 1984-ж. Кыргыз ССРинин жана Кыргызстан Компартиясынын 60 жылдыгына карата «Элдик чеберлердин көркөм буюмдарынын республикалык кароо-сынагы». Таар буюмдарындагы көркөм көчөттөрү үчүн Обкомдун жана Облаткомдун Ардак грамотасы; 1987-ж. Улуу Октябрь Социалисттик революциясынын 70 жылдыгына карата «Элдик чеберлердин республикалык кароо-сынагы». Терме ат жабуусу үчүн «Кыял» элдик көркөм кол өнөрчүлүк Бирикмесинин I даражадагы диплому; 1989-ж. «Кыял» элдик көркөм кол өнөрчүлүк Бирикмесинин 20 жылдыгына карата «Элдик чеберлердин республикалык кароо-сынагы». Тегиричи үчүн «Кыял» Бирикмесинин II даражадагы диплому; 1989-ж. «Элдик чеберлердин Областтык чыгармачылык конкурсу». Терме таар буюмдары үчүн Обкомдун жана Облаткомдун Ардак грамотасы; 1989 ж. Кыргызстан Эл чеберлер союзунун курултайына карата «Элдик чеберлердин республикалык көргөзмөсү». Терме ат жабуусу үчүн ЭЧЖРКнүн II даражадагы диплому, медалы; 1990 ж. Кыргызстан Эл чеберлер союзунун уюштуруу көргөзмөсү. Терме таар буюмдары менен катышкан.